**Samværsregler og øvrige bestemmelser
for
Bredballe Gruppe, KFUM-spejderne i Danmark**

Udarbejdet 2019

Det er vigtigt for os, at det er trygt at være i medlem af Bredballe gruppe, KFUM-spejderne. Derfor har vi i Bredballe Gruppe i tråd med KFUM-spejderne i Danmarks beslutning om indførelse af samværsregler, lavet disse samværsregler for vores gruppe.

**Afsnit 1 - Generelt:**

1. Disse samværsregler er udarbejdet for at sikre en god og tryg relation mellem børn og voksne, samt imellem børnene.
2. Reglerne gælder ikke enhver tænkelig situation, hvorfor de i høj grad skal forstås som retningslinjer.
3. Vi er alle ansvarlige for at efterleve gruppens samværsregler, øvrige bestemmelser, korpsets vedtægter og bestemmelser, samt gældende dansk lovgivning.
4. Enhver er forpligtet til at gribe ind, hvis man mener at der sker overtrædelse af gruppens samværsregler, øvrige bestemmelser, korpsets vedtægter og bestemmelser, samt gældende dansk lovgivning.
5. Emner af følsom eller personlig karakter kan tages op med gruppeledelsen eller bestyrelsen i fortrolighed. Gruppeledelsen/bestyrelsen handler om nødvendigt efter gældende lovgivning, herunder ift. Underretningspligten.

**Afsnit 2 - Samvær generelt:**

1. Vi tilstræber at alle bruger et ordentligt, sobert og respektfuldt sprog, både i skrift og i tale, overfor alle.
2. Ved fotografering, video- og lydoptagelser respekteres fototilladelser, som forældrene har givet ved indmeldelse. Der optages eller offentliggøres ikke materiale, der kan være krænkende eller overskride børn og unges grænser. Som hovedregel vil offentliggjorte fotos være situationsbilleder, og der bedes om samtykke, inden portrætfotos offentliggøres. Med situationsbilleder menes billeder med flere mennesker i f.eks. aktivitet.
3. Vi respekterer børn og unges behov for fysisk kontakt, men også deres grænser. Et nej skal respekteres, også i leg.
4. Spejderarrangementer i private hjem er kun tilladte, hvis der er flere ledere og børn tilstede.

**Afsnit 3 - Ledere, assistenter og andre hjælpere i gruppen:**

1. Vi er som ledere, assistenter, hjælpere eller medlemmer af bestyrelsen i Bredballe gruppe et forbillede/rollemodel for børn og unge, og skal derfor kunne stå inde for egne handlinger, ligesom vi er forpligtede til at gribe ind, hvis vi oplever, at andre ledere/assistenter/hjælpere overtræder gruppens samværsregler, korpsets love eller andre relevante regelsæt.
2. At vi er rollemodeller for børn og unge er også gældende ved kontakt på diverse elektroniske medier: f.eks. Facebook, Snapchat, Twitter og Instagram.
3. Ved den årlige lederfordeling tilstræbes det, at der er ledere af begge køn ved alle enheder.
4. Alle ledere, gruppebestyrelse, assistenter og andre hjælpere over 15 år i Bredballe gruppe skal have indhentet børneattest i Det Centrale Kriminalregister ved tiltrædelse jf. korpsets bestemmelser nr. 9, stk. 8, i forbindelse med deltagelse i alle former for aktivitet, der involverer mindreårige.
5. Alle aktive ledere, gruppebestyrelse, assistenter og hjælpere over 15 år får desuden indhentet nye børneattester hvert år.
6. Har man ikke en ren børneattest, kan man ikke fungere som leder, assistent eller hjælper
i Bredballe Gruppe.
7. Personer, der ønsker at blive ledere, assistenter eller hjælpere i Bredballe Gruppe, kan kun blive dette efter samtale og tilladelse fra gruppeleder og bestyrelsesformand.
8. Seksuelle forhold mellem voksne over 18 år og unge el. børn under 18 år er jf. Straffelovens §223 forbudt. Dette er gældende for os som ledere, assistenter og hjælpere i vores omgang med børn og unge, som er i vores varetægt.
Kæresteri mellem leder/assistent/hjælper og børn og unge under 18 år, der er medlemmer i Bredballe Gruppe, er ikke tilladt.
Ved kæresteri mellem medlemmer under 18 år tages problematikken op med de involverede og deres forældre.
9. Ved konstateret krænkelse eller overgreb følges de i hytten ophængte vejledninger i kriseberedskab fra korpset, eller de vejledninger fra korpset, som kan findes på nettet.
10. Alle ledere, assistenter, unge over 15 år og andre i Bredballe Gruppe skal kende til samværsreglerne og øvrige bestemmelser.

**Afsnit 4 - Ture, lejre og overnatning:**

1. På lejre og overnatning tilstræbes det, at der altid deltager ledere af begge køn. Ved lejre med overnatning tilstræbes det, at der altid deltager mere end én leder. Hvis man undtagelsesvis kun er én leder afsted på tur, kræver dette skriftlig tilladelse fra forældrene.
2. Som udgangspunkt sover drenge for sig og piger for sig. Kvindelige ledere kan sove sammen med piger og mandlige ledere kan sove med drenge i situationer med begrænset overnatningsplads.
3. Der bades og omklædes adskilt i køn. Børn og unge omklæder og bader selv. Men der vil være mulighed for at kalde på en voksen leder af samme køn.
Det tilstræbes, at der er minimum to ledere med samme køn som børn og unge tilstede i situationer, f.eks. ved eftersyn for skovflåt. Der kan være undtagelser af hensyn til f.eks. blufærdighed, men så skal man være ekstra opmærksom på at italesætte det til ens med-ledere, assistenter og hjælpere. Det tilstræbes at man kontakter barnets/den unges forældre og oplyser om hændelsen hurtigst muligt.
4. På lejre skal der være faciliteter til vask og omklædning, så børnenes blufærdighed respekteres.
5. Hvis der skal bades på lejr f.eks. i havet eller sø, kræver dette en skriftligt udfyldt badetilladelse fra forældrene. Her skriver forældrene under på, at barnet må bade under vores opsyn ved f.eks. stranden. Det betyder, at man som ansvarlig leder for badning, sørger for, at der er en person tilstede på badestedet, som kan redde barnet ved f.eks. badeulykker..
6. Ved indmeldelse af et medlem indhentes der generel kørselstilladelse fra forældrene. Men vi indhenter kørselstilladelser fra forældrene i forbindelse med aktiviteter/lejre, hvor det er relevant. Dette betyder at forældrene skriver under på, at vi må køre med børnene efter gældende regler for transport af børn i privatbiler, hvis det er nødvendigt f.eks. til vagtlæge og skadestue eller lignende situation.
Det italesættes overfor øvrige ledere og for forældrene, hvis én leder er nødsaget til at køre alene med et barn til f.eks. skadestuen.
Det tilstræbes, at der er en leder med kørekort og bil med på arrangementer.
7. Ved sejlads- og klatre- aktiviteter i Bredballe gruppe følges KFUM-spejdernes gældende regler og vejledninger.

**Afsnit 5 - Rygning:**

1. Rygning foregår altid udendørs og aldrig i børnenes nærvær. Dette betyder, at der ikke ryges i gruppens telte eller samlingstelt på lejr eller hvor børn og unge opholder sig på lejrpladsen. Rygning foregår i pauser i programmet, og ledere forlader ikke en lederopgave for at ryge.
Steder for rygning aftales mellem ledere/voksne, og disse aftaler skal følges.
Rygere skal være særligt opmærksomme på brandsikkerhed.
2. I tilfælde af rygere under 18 år skal dette aftales mellem enhedsleder og forældre.
3. E-cigaretter sidestilles med rygning.

**Afsnit 6 - Rusmidler:**

1. Ledere, assistenter eller hjælpere drikker ikke alkohol foran eller med børn og unge under 18 år i Bredballe Gruppe, eller når vi som ledere/assistenter/hjælpere har ansvar for børn og unge under 18 år, fx på lejr, hvor der holdes lederhygge efter børnene er lagt i seng, vil der altid skulle være to, som kan køre.
En undtagelse kan være ved særlige lejligheder f.eks. nytårskur, lederarrangementer og forældrehygge på familieweekenden.
2. Ingen deltagere i spejderarrangementer – med eller uden uniform – må være beruset – Korpsets bestemmelser nr. 9, stk. 5.
3. Brug af euforiserende stoffer er forbudt. Dette sidestilles med øjeblikkelig hjemsendelse fra aktivitet eller arrangement. Ved børn og unge tages der øjeblikkelig kontakt til forældrene, gruppeledelse og bestyrelse.

**Afsnit 7 - Uniform, tørklæde og dolk/kniv:**

1. Medlemmer i Bredballe Gruppe må medbringe egen dolk/kniv til de ugentlige spejdermøder, hvis de har gældende knivbevis, eller i større alder har lært at håndtere kniv forsvarligt.
2. Kun børn, der har taget knivbevis, må medbringe kniv på weekender/lejre. Det tilstræbes, at kniven opbevares i rygsækken under transport til/fra lejren. Forældrene og børnene orienteres om dette på udleverede pakkelister eller infosedler.
Hvis spejdernes knive ikke medbringes på færden i offentligt rum, skal de opbevares forsvarligt på f.eks. lejrpladsen.
3. Når vi er til spejder, bærer vi som minimum tørklæde (og gerne uniform), med mindre at sikkerheden taler imod, f.eks. ved klatreaktivitet.
4. Når vi tager af sted til og fra weekender og andre ture, bærer vi altid tørklæde (og gerne uniform).

**Afsnit 8 - Forældre:**

1. Vi, som ledere, assistenter og hjælpere forventer at blive informeret hvis et barn har særlige behov eller der er særlige forhold, vi skal være opmærksomme på.
2. Vi forventer, at forældrene, til børn og unge medlemmer i Bredballe Gruppe, er opmærksomme på, hvordan deres børn færdes og begår sig på de sociale medier, når det har relation til spejderarbejdet i Bredballe gruppe.

**Disse regler skal godkendes og evt. revideres af ledere og bestyrelsen hver 12. måned på lederweekenden. Disse regler findes offentligt tilgængelige i sidste reviderede og godkendte version på hjemmeside, på gruppens opslagstavle i hytten. Disse regler udsendes til alle medlemmer efter revidering og godkendelse via medlemsservice, og i bladet ”Grønsagen” skal der være en fast reference til, hvor disse regler findes.**